Il panorame che si gjolt di ca sù al è maraveôs.
Mi vevin visât che cheste valade e jere un spetacul, ma cussì biele no lu varès mai crodût.
O soi rivât chi pe gole di fâ une cjaminade in mont ae fin di Setembar; a vevin proviodût che il timp al tignive, frêt ma seren, sì che duncje o ai decidût di partî.
Ficjât tal russac alc di meti sot i dincj tor misdì, une gjachete pesante parcè no si sa mai, soi partît a buinore, in maniere di tornâ a cjase cul lusôr.
Viodi a montâ il soreli, la matine, daûr de cretis blancjis e je une vision che ti slargje il cûr. Il colôr dal cîl che al voltê dal grîs al colôr di rose fin a deventâ lûs arude, prime di rivâ al celeston, che si viôt adalt in mont, al dure pôcs minûts e e je une robe che ogni volte mi lasse a bocje vierte.
Mi soi gjoldût il tramont ancje cuant che al pareve che a vessin impiât un fûc daûr des cretis, di tant ros che al devente il cîl.
Cheste gnot al à fat avonde frêt, il cîl seren e il scûr di lune, che e je montade tart, mi àn regalât, come che si use a dî, une cuvierte di stelis, si viodevin dutis lis costelazions e il lusôr de Via Latee al faseve quasi clâr par tiere.
Cul montâ de lune e je passade a cjatâmi ancje une bolp cui doi piçui, cuasi dispatussâts, a àn nasicat ator di me e dopo son lâts vie, ma no jerin spaurîts nancje un fregul. O crôt che a tornaran a passâ di ca doman di sere.
O ai dut il timp, nissun mi cor daûr, a son cuatri dîs che o soi sbrissât e o ai batût il cjâf, restant sec, mi displâs pai miei se no mi cjatin, ma, o preferis restâ ca sù tes cretis, che fâmi meti in tun cimitieri condomini in citât!
di Pauli Fantini
#938
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn tha_Thai